ข้อมูลสรุป (EXECUTIVE SUMMARY)

บริษัท ไทยน๊อคซ์ สเตนเลส จำกัด (มหาชน) บริษัทฯ ก่อตั้งขึ้นในปี 2534 (เดิมคือ บริษัท
ไทยน๊อคซ์ สตีล จำกัด) ในฐานะบริษัท ร่วมทุนระหว่าง (1) กลุ่มมหากิจศิริ (2) กลุ่มผู้ผลิต
สเตนเลสจากประเทศญี่ปุ่น (3) กลุ่มอิลวา เอสพีเอ และ (4) กลุ่มอาร์ซิลอร์ (Arcelor)
(เดิมเป็นกลุ่ม USINOR และ Ugine) ในปี 2547 บริษัทฯ ได้มีการเปลี่ยนโครงสร้างผู้ถือหุ้น
โดยกลุ่มอาร์ซิลอร์ ได้ขายหุ้นทั้งหมดที่ถือในบริษัทฯ (ประมาณร้อยละ 96.1
ของทุนชำระแล้วทั้งหมดในบริษัทฯ ) ให้กับกลุ่มมหากิจศิริ
ภายหลังจากปรับโครงสร้างผู้ถือหุ้นดังกล่าว ส่งผลให้สัดส่วนการถือหุ้นของกลุ่มมหากิจศิริ
เพิ่มขึ้นเป็นร้อยละ 96.1 ของทุนชำระแล้วทั้งหมดในบริษัทฯ ซึ่งต่อมาเมื่อวันที่ 26 เมษายน 2547
บริษัทฯ ได้จดทะเบียนแปรสภาพเป็นบริษัทมหาชนจำกัด โดยมีทุนจดทะเบียนจำนวน 8,000 ล้านบาท
และมีทุนชำระแล้วจำนวน 7,670 ล้านบาท ทั้งนี้ ณ วันที่ 31 ธันวาคม 2547 บริษัทฯ
มีทุนจดทะเบียนจำนวน 8,000 ล้านบาทและชำระเต็มมูลค่าหุ้นแล้ว

ณ วันที่ 14 ธันวาคม 2547
ตลาดหลักทรัพย์แห่งประเทศไทยโดยคณะกรรมการตลาดหลักทรัพย์ได้สั่งให้รับหุ้นสามัญของบริษัทฯ
เป็นหลักทรัพย์จดทะเบียนในตลาดหลักทรัพย์ และเห็นควรกำหนดให้หุ้นสามัญของบริษัทฯ จำนวน
8,000,000,000 หุ้น มูลค่าที่ตราไว้หุ้นละ 1 บาท รวม 8,000 ล้านบาท
ทำการซื้อขายในตลาดหลักทรัพย์ได้
โดยจัดอยู่ในกลุ่มอุตสาหกรรมอสังหาริมทรัพย์และก่อสร้างหมวดธุรกิจวัสดุก่อสร้างและเครื่องตกแต่ง
และใช้ชื่อย่อในการซื้อขายหลักทรัพย์ว่า "TNX" ทั้งนี้กำหนดการซื้อขายตั้งแต่วันที่ 14 ธันวาคม
2547
โดยสัดส่วนการถือหุ้นของกลุ่มมหากิจศิรินับตั้งแต่ปรับโครงสร้างการถือหุ้นจนถึงปัจจุบันมีรายละเอียดดังต่อไปนี้

สัดส่วนการถือหุ้นกลุ่มมหากิจศิริ

- หลังการปรับโครงสร้างผุ้ถือหุ้นต้นปี 2547 96.10

- ณ วันปิดสมุดทะเบียนวันที่ 5 เมษายน 2548 65.68

- ณ วันปิดสมุดทะเบียนวันที่ 8 กุมภาพันธ์ 2549 65.68

- ณ วันปิดสมุดทะเบียนวันที่ 28 พฤศจิกายน 2549 65.68

- ณ วันปิดสมุดทะเบียนวันที่ 5 เมษายน 2550 52.13

- ณ วันปิดสมุดทะเบียนวันที่ 4 เมษายน 2551 52.13

- ณ วันปิดสมุดทะเบียนวันที่ 3 เมษายน 2552 52.13

- ณ วันปิดสมุดทะเบียนวันที่ 19 มีนาคม 2553 59.93

ในปี 2548 บริษัทฯได้แก้ไขข้อบังคับบริษัทฯ ข้อที่ 10 โดยให้บริษัทฯ สามารถทำการซื้อหุ้นคืน
มีผลทำให้ บริษัทฯ ได้ซื้อหุ้นคืนเพื่อการบริหารทางการเงิน จำนวน 204,290,900 หุ้น ณ วันที่ 31
ธันวาคม 2548

วันที่ 15 มิถุนายน 2552 บริษัทฯ
ได้แจ้งต่อตลาดหลักทรัพย์แห่งประเทศไทยเรื่องการลดทุนจดทะเบียนของบริษัทฯ จาก
8,000,000,000 บาท เหลือ 7,795,709,100 บาท
โดยการตัดหุ้นสามัญที่ซื้อคืนและไม่ได้จำหน่ายหุ้นดังกล่าวเมื่อครบกำหนด 3 ปี จำนวน
204,290,900 หุ้น มูลค่าที่ตราไว้หุ้นละ 1 บาท คิดเป็นจำนวนเงิน 204,290,900 บาท
ทั้งนี้บริษัทฯได้ดำเนินการจดทะเบียนต่อกระทรวงพาณิชย์เรียบร้อยแล้วเมื่อวันที่ 18 มิถุนายน 2552

นอกจากนี้บริษัทฯได้เปลี่ยนแปลงชื่อย่อหลักทรัพย์ในระบบการซื้อขายหลักทรัพย์ จากชื่อย่อเดิม:
"TNX" มาเป็นชื่อย่อใหม่: "INOX" นับตั้งแต่วันที่ 27 มกราคม 2549 เป็นต้นมา

บริษัทฯ
เป็นผู้ผลิตสเตนเลสรีดเย็นรายเดียวในประเทศและเป็นผู้นำในตลาดสเตนเลสรีดเย็นในภูมิภาคอาเซียน
โดยได้เริ่มดำเนินการผลิตตั้งแต่ปี 2536 บริษัทฯ สามารถผลิตและจำหน่ายสเตนเลสรีดเย็นหลักๆ 2
ชนิด ได้แก่ สเตนเลสรีดเย็นชนิดออสเตนิติก (Cold-Rolled Austenitic Stainless
Steel) และสเตนเลสรีดเย็นชนิดเฟอร์ริติก (Cold-Rolled Ferritic Stainless Steel)
โดยผลิตภัณฑ์ของบริษัทฯ เป็นสเตนเลสรีดเย็นเกรดต่างๆ ในรูปแบบแผ่นสเตนเลสรีดเย็น และ
ม้วนสเตนเลสรีดเย็น แตกต่างกันตามความต้องการของลูกค้า ซึ่งบริษัทฯ
สามารถเพิ่มยอดการจำหน่ายสเตนเลสรีดเย็นอย่างต่อเนื่อง นอกจากนั้น บริษัทฯ
ยังสามารถขยายส่วนแบ่งการตลาดของตลาดสเตนเลสรีดเย็นในประเทศและขยายยอดการส่งออกผลิตภัณฑ์มาโดยตลอด
โดยรายได้ของบริษัทฯ ในปี 2552 มียอดขาย 7,962 ล้านบาท

ในปัจจุบัน บริษัทฯ มีกำลังการผลิตสเตนเลสรีดเย็นจำนวนประมาณ 200,000 ตันต่อปี
และอยู่ในระหว่างการขยายกำลังการผลิตเป็น 300,000 ตันต่อปี
โดยได้เริ่มลงทุนในการติดตั้งเพิ่มเครื่องจักรที่ใช้ในการรีดเย็น (Sendzimir Line) เครื่องที่ 3
ในปี 2550 ที่ผ่านมา โดยโรงงานของบริษัทฯ
ตั้งอยู่ที่นิคมอุตสาหกรรมระยองอินดัสเตรียลปาร์คในเขตอุตสาหกรรมพื้นที่ชายฝั่งภาคตะวันออกไปทางทิศตะวันออกเฉียงใต้
ประมาณ 180 กิโลเมตร มีเนื้อที่รวม 128 ไร่ (205,000 ตารางเมตร)

งบการเงินสิ้นสุด ณ วันที่ 31 ธันวาคม 2552 บริษัทฯ มีสินทรัพย์รวม 15,252 ล้านบาท หนี้สินรวม
3,969 ล้านบาท และส่วนของผู้ถือหุ้นรวม 11,283 ล้านบาท ยอดขาย 7,962 ล้านบาท
มีกำไรขั้นต้น 729 ล้านบาท กำไรสุทธิ 401 ล้านบาทและถือครองเงินสด 745 ล้านบาท